Paul Johann Ludwig Heyse

Paul Johann Ludwig von Heyse (* 15. marec 1830, Berlín – † 2. apríl 1914, Mníchov) bol nemecký básnik, prozaik, dramatik a prekladateľ, pokračovateľ klasicistických tradícií v nemeckej literatúre, nositeľ Nobelovej ceny za literatúru za rok 1910.

 Život 
Predpoklady pre svoju rozsiahlu umeleckú činnosť získal Heyse od svojich rodičov (otec bol lingvista, univerzitný profesor, matka pochádzala z hudobného prostredia). Vyštudoval klasickú filológiu v Berlíne a potom v Bonne  románsku filológiu so zvláštnym zameraním na provensálčinu (roku 1852 napísal dizertačnú prácu týkajúcu sa trubadúrskej poézie).

Už jeho prvá práca, tragédia Francesca da Rimini (1850, Franzeska von Rimini) a výpravné básne Urica (1851)  a Bratia (1852, Die Brüder) boli prijaté s neobyčajnou priazňou, ktorá ešte vzrástla v súvislosti s vydávaním jeho noviel. Roku 1854 ho bavorský kráľ Maximilián II. povolal do Mníchova, poskytol mu veľkorysú penziu (ktorej sa Heyse roku 1867 vzdal) a ustanovil ho svojim dvorným básnikom. Heyse potom preukázal úžasnú tvorivú činnosť, ktorá zahrňovala skoro všetky hlavné literárne žánre: lyrickú poéziu, epickú poéziu, novely, romány i divadelné hry. So svojim priateľom, básnikom Emanuelom Geibelom, stál na čele skupiny spisovateľov, ktorí oponovali rastúcim tendenciám prikláňať sa k realizmu.

Heysove rozsiahle dielo oslavuje harmonickú krásu a odmieta akékoľvek prvky ošklivosti. Preslávil sa najmä svojimi novelami. Ďalej je autorom niekoľkých románov a mnohých dramatických diel (tragédie, komédie aj jednoaktovky). Prekladal predovšetkým Williama Shakespeara a diela talianskej a španielskej literatúry. V roku 1910 mu bola udelená Nobelova cena za literatúru „... ako vysoké uznanie za dokonalé a idealizmom predchnuté umenie, ktoré uplatnil počas dlhej a významnej činnosti ako lyrik, dramatik, autor románov a svetovo preslávených noviel“ (citát z odôvodnenia Švédskej akadémie).

 Dielo 

 Novely 
Heyse napísal takmer sto noviel, ktoré vyšli vo viac ako dvadsiatich zbierkach. Väčšina z nich sú diela formálne neobyčajne dokonalé, jemne fabulované, harmonické a slnečné so starostlivou psychológiou postáv. Najdôležitejšie zbierky sú:
 Der Jungbrunnen (1850, Prameň mladosti), prvá Heysova novela 
 Novellen (1855, Novely), obsahujúce okrem iného novelu L'Arrabiata. 
 Neue Novellen (Nové novely), tri zväzky vydané v rokoch 1858, 1862 a 1875
 Vier neue Novellen (1859, Štyri nové novely),
 Meraner Novellen (1864, Meranské novely),
 Fünf neue Novellen (1866, Päť nových noviel),
 Novellen und Terzinen (1867, Novely a tercíny),
 Moralische Novellen (1869. Moralistické novely),
 Ein neues Novellenbuch (1871, Nová kniha noviel),
 Neue moralische Novellen (1878, Nové moralistické novely),
 Römische Novellen (1881, Rímske novely),
 Troubadour (1883, Trubadúr),
 Buch die Freundschaft (1883 a 1884, Kniha priateľstva), dva zväzky, 
 Himmlische und irdische Liebe (1886),
 Villa Falconieri und andre Novellen (1888, Vila Falconieri a iné novely),
 Melusine und andre Novellen (1895),
 Der Sohn des Vaters (1898, Syn otcov),
 Novellen vom Gardasee (1902, Novely od Gardského jazera),
 Victoria Regia und andere Novellen (1906),
 Menschen und Schicksale (1908),
 Helldunkles Leben (1909) 

 Romány a ďalšie prózy 
Heyse sa snažil vo svojich románoch riešiť niektoré moderné spoločenské a mravné problémy a zdôvodniť svoj idealistický svetový názor. Preto v nich vystupuje často polemicky (napríklad proti naturalizmu). 
 Kinder der Welt (1873, Deti sveta), román, tri zväzky
 Im Paradiese (1875, V raji), román, tri zväzky
 Merlin (1892), román, tri zväzky
 Über allen Gipfeln (1895, Nad všetkými vrcholmi), román
 Jugenderinnerungen und Bekenntnisse (1900, Spomienky a vyznania)
 Gegen den Strom (1907, Proti prúdu), román
 Die Geburt der Venus (1909, Zrodenie Venuše), román
 Jugenderinnerungen und Bekenntnisse (1912, Spomienky a vyznania), druhá časť

 Divadelné hry 
 Franzeska von Rimini (1850, Francesca da Rimini), tragédia
 Melanger (1854), tragédia
 Die Sabinerinnen (1859, Sabíňanky), tragédia 
 Ludwig der Beyer (1862, Ľudovít Bavorský), tragédia 
 Hadrian (1865), tragédia 
 Maria Maroni (1865), dráma
 Kolberg (1868), dráma
 Die Göttin der Vernunft (1870, Bohyne rozumu), dráma
 Graf Königsmark (1876, Gróf Königsmark), tragédia 
 Elfriede (1877), tragédia 
 Die Weiber von Schorndorf (1881, Ženy zo Schorndorfu), dráma
 Alkibiades (1883, tragédia 
 Das Recht des Stärkeren (1883, Právo silnejšieho), dráma
 Don Juans Ende (1883, Koniec Dona Juana), tragédia 
 Díe Hochzeit auf dem Aventin (1886, Svadba na Aventíne), tragédia 
 Gott schütze mich vor meinen Freunden (1888), komédia 
 Kleine Dramen (1889, Malé drámy), jednoaktovky
 Weltuntergang (1889, Koniec sveta), dráma
 Ein unbeschriebenes Blatt (1893, Nepopísaný list), komédia
 Jungfer Justine (1889, Komorná Justina), dráma
 Wahrheit? (1892, Naozaj?), dráma
 Vanina Vanini (1896), tragédia

 Básne 
Z epickej tvorby možno napríklad menovať:
 Urica (1851),
 Die Brüder (1852, Bratia),
 Hermen (1854)
 Die Braut von Cypern (1856, Nevesta z Cypru),
 Thekla (1858),
 Rafael (1863,
 Syritha (1867),
 Der Salamander (1879, Salamander),
 Liebeszauber (1889, Div lásky).

Z lyrických básnických zbierok sú najznámejšie
 Skizzenbuch (1877, Kniha skíc), 
 Verse aus Italien'' (1880, Verše z Talianska).

 Iné projekty 

 Externé odkazy 
 Nobel Prize bio
 http://nobelprize.org/nobel_prizes/literature/laureates/1910/heyse-autobio.html
 http://www.onlinekunst.de/maerz/15_03_Heyse_Paul.htm  
 http://www.kirjasto.sci.fi/vonheyse.htm 
 http://gutenberg.spiegel.de/autoren/heyse.htm 

Kategória:Nemeckí spisovatelia
Kategória:Nositelia Nobelovej ceny za literatúru
Kategória:Osobnosti z Berlína